**Zavod Vse bo v redu in akcija 40 dni brez alkohola**

Vse bo v redu je izraz spodbude, ki ga poznamo iz vsakdanjega življenja. Vse bo v redu rečemo, ko potrebujemo tolažbo in dobrega prijatelja, ki nam ponudi svojo roko v pomoč. Vse bo v redu je tudi ime zavoda Zavarovalnice Triglav za družbeno odgovorne aktivnosti.

Leta 2013 ustanovljeni Zavod Vse bo v redu upravlja in izvaja družbeno odgovorne aktivnosti s pomočjo zunanjih partnerjev in zaposlenih v Zavarovalnici Triglav. Njihov namen je predvsem pomagati in podpirati najšibkejše člene v družbi ter ozaveščati posameznike in družbo o pomenu družbeno odgovornega ravnanja za trajnostni razvoj. Ključni stebri delovanja zavoda so: preventivno delovanje za preprečevanje škodnih dogodkov, podpora mladim talentom ter odpravljanje posledic nesreč oziroma škodnih dogodkov v Sloveniji in tujini.

V skladu z omenjenimi usmeritvami, vrednotami podjetja in ciljem, da prispevamo k pozitivnim spremembam za ljudi in naravo, smo se tudi letos pridružili in podprli akcijo 40 dni brez alkohola. S projektom, ki ga skupaj s partnerji začenjamo danes, želimo opozoriti in ozaveščati o vseh negativnih posledicah, ki jih v družbi povzroča prekomerno uživanje alkohola.

Zavod Vse bo v redu, ki sicer že tretje leto zapored podpira to vseslovensko akcijo, bo za zdravo vzdušje poskrbel tudi v vseh štirih dneh zaključka svetovnega pokala v smučarskih skokih v Planici. V dolini pod Poncami bo obiskovalcem ponudil možnost prostovoljne uporabe alkotestov ter jih v sodelovanju z radijsko postajo Val 202 pozval k zmernemu pitju oziroma odrekanju alkoholu. Ker je lahko tudi brez alkohola veselo, zabavno in vse v redu.

Tjaša Kolenc Filipčič

Direktorica Zavoda Vse bo v redu